โฆษกกระทรวงการคลัง เผยมีผู้ลงทะเบียน โครงการเราชนะของกลุ่มประชาชนทั่วไป มากกว่า 11 ล้านคน
นางสาวกุลยา ตันติเตมิท ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยความคืบหน้าเกี่ยวกับการเปิดรับลงทะเบียนโครงการเราชนะ สำหรับกลุ่มประชาชนทั่วไป ว่า เมื่อวานนี้ (12 ก.พ. 64) เป็นวันสุดท้ายที่กระทรวงการคลังเปิดให้ลงทะเบียนเข้าร่วมโครงการ โดยเลขประมาณการณ์จำนวนผู้ลงทะเบียนทั้งหมดอยู่ที่ประมาณ 11 ล้านคน ขณะเดียวกันวานนี้มีผู้ยืนยันตัวตนโครงการเราชนะ ผ่านแอปพลิเคชั่นเป๋าตังเป็นจำนวนมาก ส่งผลกระทบให้ระบบหน่วง ธนาคารกรุงไทยจึงได้มีการปิดระบบการยืนยันตัวตนชั่วคราว เพื่ออำนวยความสะดวกให้ผู้ใช้งานธุรกรรมการเงินและโครงการภาครัฐต่าง ๆ        สำหรับกลุ่มที่มีแอปพลิเคชั่นเป๋าตัง และกลุ่มประชาชนทั่วไปที่ลงทะเบียน ผ่านการคัดกรองตามเกณฑ์ที่กำหนดแล้วจะต้องยืนยันรับสิทธิ์ผ่านแอปพลิเคชั่นเป๋าตัง เพื่อให้ความยินยอมตามหลักเกณฑ์และเงื่อนไขโครงการฯ หากยืนยันรับสิทธิ์ภายใน 18 กุมภาพันธ์ นี้ จะได้รับวงเงินครั้งแรก 2,000 บาท ทุกวันพฤหัสบดี ได้รับวงเงิน 1,000 บาท/สัปดาห์ จนครบวงเงินสิทธิ์โครงการ กรณียืนยันรับสิทธิ์ภายหลังวันที่ 18 กุมภาพันธ์ จะได้รับวงเงินครั้งแรกเท่ากับวงเงินที่สะสมมาตั้งแต่ 18 กุมภาพันธ์ และได้รับทุกวันพฤหัสบดีวงเงิน 1,000 บาท/สัปดาห์ จนครบวงเงินสิทธิ์โครงการ ในส่วนของกลุ่มประชาชนที่ตรวจสอบแล้วพบว่าไม่ผ่านการคัดกรองคุณสมบัติ สามารถยื่นทบทวนสิทธิ์ทางเว็บไซต์ www.เราชนะ.com ได้จนถึงวันที่ 8 มีนาคม 2564